Die erfeniswaarde en bewaringspotensiaal van die 'Mamelodi rondawels' is onlangs as deel van 'n munisipale ekotoerismeprojek ondersoek. Die behoud van hierdie erfenisplek, gedefinieer deur 'n klein groepie geboue in die rondawelstyl word bepleit aangesien dit 'n belangrike visuele, plaaslike oorblyfsel is van die geskiedenis van Bantoeonderwys en 'n daaropvolgende stryd vir 'n nie-diskriminerende, nie-rassige gemeenskap. Die rondawelkompleks, as kern van die eertydse Pretoria Bantoe Normaalkollege [1947-] en die Kolege ya bana ba Afrika, word spesifiek geassosieer met die tersiรชre onderwysopleiding van verskye gevierde persone uit die geskiedenis van Suid-Afrika. Die Mamelodi rondawels is nie net die oudste oorblywende geboue in Mamelodi nie, maar hul kan ook begryp word as simbool van Apartheid met 'n gepaardgaande onderwysideologie en, vanuit 'n argitektuur en stadsbeplannings-perspektief, 'n gepaardgaande stadsbeplanningsideologie. Hierdie erfenisplek dien as belangrike kultuurhistoriese landmerk vir Mamelodi, Tshwane en die hele land.